b'\n_START_ARTICLE_\nBiserica de lemn din Valea Lung\xc4\x83, Hunedoara\n_START_PARAGRAPH_\nBiserica de lemn din Valea Lung\xc4\x83, comuna Ilia, jude\xc8\x9bul Hunedoara a fost ridicat\xc4\x83 \xc3\xaen secolul XVII. Are hramul \xe2\x80\x9eBuna Vestire\xe2\x80\x9d (25 Martie) \xc8\x99i nu figureaz\xc4\x83 pe noua list\xc4\x83 a monumentelor istorice.\n_START_SECTION_\nIstoric\n_START_PARAGRAPH_\nBiserica satului Valea Lung\xc4\x83, \xc3\xaenchinat\xc4\x83 ,,Cuvioasei Parascheva\xe2\x80\x9d, a fost ridicat\xc4\x83 \xc3\xaen cursul secolului al XVII-lea, vechime sugerat\xc4\x83 de planul s\xc4\x83u arhaic, anume un dreptunghi, cu termina\xc8\x9biile altarului \xc8\x99i ale pronaosului nedecro\xc8\x99ate, poligonale cu trei laturi; datarea este \xc3\xaent\xc4\x83rit\xc4\x83 de men\xc8\x9bionarea l\xc4\x83ca\xc8\x99ului at\xc3\xa2t \xc3\xaen tabelele conscrip\xc8\x9biilor din anii 1733, 1750, 1761-1762, 1805 \xc8\x99i 1829-1831, c\xc3\xa2t \xc8\x99i pe harta iosefin\xc4\x83 a Transilvaniei (1769-1773)._NEWLINE_Pronaosul este suprapus de un turn-clopotni\xc8\x9b\xc4\x83 cu foi\xc8\x99or deschis \xc8\x99i coif octogonal evazat, \xc3\xaenvelit \xc3\xaen tabl\xc4\x83; la acoperi\xc8\x99ul propriu-zis s-a folosit \xc8\x9bigl\xc4\x83. \xc3\x8en anul 1786, l\xc4\x83ca\xc8\x99ul a fost supus unei ample renov\xc4\x83ri, cu caracter de rectitorire. Fie cu acel prilej, fie la scurt timp dup\xc4\x83, suprafa\xc8\x9ba interioar\xc4\x83 a b\xc3\xa2rnelor a fost \xc3\xaempodobit\xc4\x83 pictural de zugravul Urean cel T\xc3\xa2n\xc4\x83r; pisania fragmentar\xc4\x83 (,,... s-au zugr\xc4\x83vit aceast\xc4\x83 sf\xc3\xa2nt\xc4\x83 biseric\xc4\x83 pentru banii ce s-au aflat \xc3\xaen biseric\xc4\x83 ceva. \xc3\x8en anul acesta tr\xc4\x83ia Cozm\xc4\x83 Toderil\xc4\x83, Cozm\xc4\x83, Toder, Ion, Petru, Petru\xc8\x9bu, Blaj; \xc8\x99i eu, zugrav Urean cel T\xc3\xa2n\xc4\x83r.\xe2\x80\x9d) \xc8\x99i legendele reprezent\xc4\x83rilor iconografice fac trimitere la grafia vechilor manuscrise. Decorul degradat al pere\xc8\x9bilor a fost mascat, \xc3\xaen 1899, sub un strat de tencuial\xc4\x83 improprie, reg\xc4\x83sit\xc4\x83 \xc8\x99i la exteriorul l\xc4\x83ca\xc8\x99ului; \xc3\xaen dreptul intr\xc4\x83rii sudice \xc8\x99i-a f\xc4\x83cut apari\xc8\x9bia un pridvor deschis din sc\xc3\xa2nduri. \xc3\x8en anul 1930, la nivelul bol\xc8\x9bii naosului, r\xc4\x83mas\xc4\x83 aparent\xc4\x83, s-a executat, peste pictura originar\xc4\x83, o zugr\xc4\x83veal\xc4\x83 decorativ\xc4\x83; medalioanele iconografice de pe pere\xc8\x9bii aceleia\xc8\x99i \xc3\xaenc\xc4\x83peri apar\xc8\x9bin unei etape ulterioare. Ultimele repara\xc8\x9bii s-au desf\xc4\x83\xc8\x99urat \xc3\xaen anii 2007-2008.'